Kitsbank by Limpopo-vulstasie opgeblaasDie kitsbank wat opgeblaas is. Foto: SAPD ŉ Groep van vyf verdagtes het Vrydag in die vroeë oggendure ŉ kitsbank by ŉ vulstasie in Limpopo opgeblaas, maar te danke aan die polisie se flinke optrede het die rowers sonder ŉ sent op die vlug geslaan. Lt.kol. Malesela Ledwaba, polisiewoordvoerder, het gesê personeel by ŉ plaaslike vulstasie in Atok, suidoos van Polokwane, het omstreeks 02:15 drie verdagte mans by die stasie opgemerk en hulself in die winkel gaan toesluit en hulp ontbied. “Daar het na bewering twee mans wat klapmusse gedra het by die ander drie aangesluit waarna ŉ harde ontploffing gevolg het,” het Ledwaba gesê. Hy het gesê die verdagtes was nog besig om toegang tot die kontant in die kitsbank te kry toe hulle deur die polisie verras is. Die verdagtes het op vlug geslaan en is steeds soek. Die Apel-polisie het ŉ volskaalse soektog na die verdagtes van stapel gestuur.